মেদিনীপুর থেকে ‘ভারত ছাড়ো’ আন্দোলনের ৭৫ বছর পূর্তির দিন ‘বিজেপি ভারত ছাড়ো’-র ডাক দিয়েছিলেন মমতা বন্দ্যোপাধ্যায়। গুজরাতে রাজ্যসভা নির্বাচনে কংগ্রেস নেতা আহমেদ পটেলের জয়ের পরে মমতা বিজেপিকে আক্রমণের সুর আরও চড়িয়েছিলেন।
তার পরে মমতাকে পাল্টা আক্রমণ করেন বিজেপি নেতারা। দলের সাংসদ বিনয় কাটিয়ার সংবাদসংস্থাকে বলেন, ‘‘মমতা বন্দ্যোপাধ্যায়ের ডাক্তার দেখানো দরকার। তিনি কেন্দ্রীয় সরকারকে আক্রমণ করছেন, এটা নতুন কোনও বিষয় নয়। কিন্তু তাঁর এই আন্দোলনের ঘোষণা তাঁর ক্ষমতালোভী চেহারাকেই সামনে নিয়ে এল।’’
তিনি আরও বলেন, ‘‘তৃণমূল হল ভণ্ডদের দল। মমতা একজন ভণ্ড। এরা দু’মুখো নীতি নিয়ে চলে।’’

এই বিষয়ে অন্যান্য খবর

মমতার মনের জোর মোদীই বাড়িয়ে দিলেন, অমিতের ছোট্ট ভুলে বড় পাওনা
মমতাকে সমর্থন বিজেপি-র, অন্যদিকে বিজেপি-র পথেই এগোবেন মমতা


বিজেপির সর্বভারতীয় মুখপাত্র জাফর ইসলাম দাবি করেন, আসলে মমতাই দেশকে ভাগ করার চক্রান্ত করছেন। জাফরের বক্তব্য, ‘‘মমতা বন্দ্যোপাধ্যায় ও অন্যান্য রাজনৈতিক দলগুলির একটিই উদ্দেশ্য রয়েছে, দেশকে ভাঙো ও শাসন করো। কিন্তু বিজেপির একটি সাধারণ নীতি, ‘সবার সঙ্গে, সবার বিকাশ’। আমরা সেটাই করতে চাইছি। আমরা মমতা বন্দ্যোপাধ্যায়ের ক্ষমতার প্রতি লোভকে সবার সামনে উন্মুক্ত করে দেব।’’
বুধবারই মেদিনীপুরের সভায় মমতা বলেছিলেন, ‘‘কেন্দ্রের বিজেপি সরকারের জন্য গণতন্ত্র, ধর্মনিরপেক্ষতা ও মানুষের অধিকার বিপদের মুখে পড়েছে আজ। আমরা সব বিরোধী দলের সঙ্গে কাজ করব। ‘২০১৯-এ বিজেপি ভারত ছাড়ো’ হবে আমাদের স্লোগান।
অগস্টে রাষ্ট্রীয় জনতা দলের প্রধান লালু প্রসাদের ডাকা বিরোধী দলগুলির সভায় তিনি উপস্থিত থাকবেন বলে জানিয়েছেন মমতা। শুক্রবার তিনি দিল্লিতে সনিয়া গাঁধীর ডাকা বৈঠকেও উপস্থিত থাকবেন। বৃহস্পতিবারই তিনি দিল্লি পৌঁছাবেন।